ডব্লিউবিসিএস ক্যাডারে বড় রদবদল, বাড়ল যুগ্ম ও বিশেষ সচিব পদ

কলকাতা: ডব্লিউবিসিএস (এক্সিকিউটিভ) ক্যাডারে বড় রদবদল। বাড়ল যুগ্ম ও বিশেষ সচিব পদ। রাজ্য প্রশাসনে গুরুত্বপূর্ণ রদবদলের সিদ্ধান্ত নিল পশ্চিমবঙ্গ সরকার। ডব্লিউবিসিএস (এক্সিকিউটিভ) ক্যাডার পুনর্গঠনের মাধ্যমে যুগ্ম সচিব ও বিশেষ সচিব স্তরে মোট ১৪০টি নতুন পদ সৃষ্টির বিজ্ঞপ্তি জারি করা হয়েছে। নবান্নের (Nabanna) পার্সোনেল অ্যান্ড অ্যাডমিনিস্ট্রেটিভ রিফর্মস দফতরের তরফে মঙ্গলবার এই সংক্রান্ত বিজ্ঞপ্তি প্রকাশিত হয়। ডব্লিউবিসিএস (WBCS Executive) ক্যাডারের অফিসারদের কেরিয়ার অ্যাডভান্টেজ বাড়াতে এক ধাক্কায় একাধিক উচ্চপদ সৃষ্টিতে ছাড়পত্র দিল রাজ্য সরকার।

বিজ্ঞপ্তি অনুযায়ী, রাজ্যপাল যুগ্ম সচিব ও সমমানের পদে ১০০টি অতিরিক্ত পদ (পে লেভেল ২১) এবং বিশেষ সচিব ও সমমানের পদে ৪০টি অতিরিক্ত পদ (পে লেভেল ২৪) অনুমোদন করেছেন। এর ফলে বিশেষ সচিব স্তরে মোট অনুমোদিত পদসংখ্যা বেড়ে দাঁড়াল ১৪০, এবং যুগ্ম সচিব স্তরে মোট পদসংখ্যা হল ৩৫০। নতুন ক্যাডার কাঠামো অনুযায়ী, বিশেষ সচিব ও সমমানের পদ: পে লেভেল ২৪ (১২৮৯০০ টাকা থেকে ২০১০০০ টাকা) — মোট ১৪০টি পদ। যুগ্ম সচিব ও সমমানের পদ: পে লেভেল ২১ (১২৩১০০ টাকা থেকে ১৯১৮০০ টাকা) — মোট ৩৫০টি পদ। এছাড়াও, যুগ্ম সচিব স্তরের বর্ধিত পদসংখ্যার ৪০ শতাংশ, অর্থাৎ ১৪০টি পদ রূপান্তরের মাধ্যমে অতিরিক্ত সচিব (পে লেভেল ২২) পদ বাড়ানোর সিদ্ধান্ত নেওয়া হয়েছে বলে বিজ্ঞপ্তিতে উল্লেখ রয়েছে। এই সিদ্ধান্ত অর্থ দফতরের সম্মতিক্রমে নেওয়া হয়েছে। এবং তাৎক্ষণিকভাবে কার্যকর হবে বলে জানানো হয়েছে। প্রশাসনিক কাজের গতি বাড়ানো ও উচ্চপদস্থ আধিকারিক স্তরে কাঠামোগত ভারসাম্য আনতেই এই গুরুত্বপূর্ণ সিদ্ধান্ত বলে মনে করছেন প্রশাসনিক মহল।

আরও পড়ুন: নির্বাচনে বেশি ভাড়া চেয়ে মুখ্য নির্বাচনী আধিকারিককে চিঠি মিনি বাস মালিক সংগঠন

ডব্লিউবিসিএস (WBCS Executive) ক্যাডারের অফিসারদের কেরিয়ার অ্যাডভান্টেজ বাড়াতে এক ধাক্কায় একাধিক উচ্চপদ সৃষ্টিতে ছাড়পত্র দিল রাজ্য সরকার। প্রশাসনিক সূত্রের দাবি, এই সিদ্ধান্তে যেমন রাজ্যের সিভিল সার্ভিস ক্যাডারের (Civil Service Officers ) প্রোমোশন-চ্যানেল প্রশস্ত হল, তেমনই শীর্ষ প্রশাসনে রাজ্য ক্যাডারের উপস্থিতি ও প্রভাব আরও দৃঢ় হল। কেন্দ্রীয় সরকারি কর্মচারীদের সঙ্গে তাঁদের মহার্ঘ ভাতার ফারাক বিস্তর। প্রমোশনের সুযোগ বাড়লেও সেই ফারাক মিটবে বলে মনে হয় না। এই পরিস্থিতিতে ভোটের মুখে নবান্নর এই পদক্ষেপ ‘তুষ্টিকরণের’ চেষ্টা বলেও সমালোচনা শুরু হয়েছে।